የፌደራልና ክልል የፀጥታ አካላት ለህዳሴ ግድብ ከ 1ቢሊዮንብር በላይ ድጋፍ አድርገዋል
የፌደራልና የክልል የፀጥታ አካላት ለታላቁ የህዳሴ ግድብ ግንባታ ድጋፍ የሚውል ከ1 ቢሊዮን ብር  በላይ  ድጋፍ   ማድረጋቸው ተገለጸ ።የፀጥታ አካላቱን ያሳተፈ የፓናል ውይይት ዛሬ  በብሔራዊ ትያትር አዳራሽ በተካሄደበት ወቅት እንደተገለጸው በፌደራልና  በክልል  የሚገኙ  የመከላከያና  የፀጥታ አካላት   የህዳሴ ግድብን ለመደገፍ   1 ቢሊዮን 119 ሚሊዮን  ብር አስተዋጽኦ አድርገዋል ።የታላቁ ህዳሴ ግድብ ግንባታ ከተጀመረበት ጊዜ አንስቶ በአጠቃላይ  የኢፌዴሪ  መከላከያ ሠራዊት 810 ሚሊዮን ብር ፣ የፌደራል ፖሊስ 220  ሚሊዮን ብር እንዲሁም የአዲስ አበባ ፖሊስ 89 ሚሊየን ብር  በቀጥታና  በቦንድ ግዥ ማሰባሰብ ችለዋል ።    በአገሪቱ የሚገኙት የፀጥታ አካላት በመደበኛነት ከተሠማሩበት ሥራ በተጨማሪ በተለያዩ የልማት ሥራዎችም  በመሳተፍ የህዝብ አጋር መሆናቸውን እያስመሰከሩ እንደሚገኙ በወይይቱ  ተገልጿል ።የአገሪቱ የፀጥታና ደህንነት አካላት ሰላምና መረጋጋትን  ከማስፈን ሥራቸው ጎን ለጎን ለታላቁ  ህዳሴ ግድብ የገንዘብ ድጋፍ እያደረጉ መሆኑን ዛሬ በተካሄደው  የፓናል  ውይይት ተገልጿል ።የፌደራልና የክልል የፀጥታ አካላት ታላቁ  ህዳሴ ግድብ ድረስ በመሄድና ጉብኝት በማድረግ  ለግድቡ  ያላቸውን  ድጋፍም ገልጸዋል ።የታላቁ  ህዳሴ ግድብ ወደ ወሳኝ ምዕራፍ  እየተሸጋገረ የሚገኝ በመሆኑ የግድቡ  ግንባታ ሥራ ያለምንም የፀጥታ እንከን በተሳካ ሁኔታ እንዲቀጥልና በግንባታው ላይ የተሠማሩ ሠራተኞች ደህንነት እንዲጠበቅም የአገሪቱ የፀጥታ አካል የበኩሉን አስተዋጽኦ እያደረገ መሆኑ ተመልክቷል ።